ভারতীয় বার্গার কিংয়ের কাছে হারল আমেরিকান বার্গার কিং!

পুনে: ভারতীয় বার্গার কিং-এর (Burger King) কাছে হেরে গেল আমেরিকার বার্গার কিং কর্পোরেশন (Burger King Corporation)। মার্কিন বহুজাতিক সংস্থার তরফে পুনের বার্গার কিংয়ের বিরুদ্ধে ‘ট্রেডমার্ক’ আইন ভঙ্গের অভিযোগ তোলা হয়েছিল। তাদের ট্রেডমার্ক বেআইনিভাবে ব্যবহার করছে পুনের সংস্থা, এই দাবিতে মামলা করা হয়েছিল। কিন্তু দায়রা আদালত স্পষ্ট জানিয়ে দিল, কোনও অন্যায় করেনি পুনের বার্গার কিং।

বিচারক সুনীল জি বেদপাঠক (Judge Sunil G Vedpathak) তাঁর রায়ে জানান, বিবাদী পক্ষ আইন লঙ্ঘন করেছে তা প্রমাণ করতে শোচনীয়ভাবে ব্যর্থ হয়েছে বাদী পক্ষ।

আরও পড়ুন: আরজি কর কাণ্ডে স্বতঃপ্রণোদিত মামলা নিল সুপ্রিম কোর্ট

আবেদনে আমেরিকান সংস্থা জানিয়েছিল, তারা ১৯৫৪ সাল থেকে ‘বার্গার কিং’ নামে বার্গার বিক্রি করছে এবং বর্তমানে ১০০টি দেশে তাদের শাখা রয়েছে যেখানে কর্মরত ৩০,৩০০ মানুষ। এই একই নামে ব্যবসা করছিল পুনের বার্গার কিং এবং তাদের বিরুদ্ধে এই নাম ব্যবহার ব্যবহারের অভিযোগ আনা হয়, ক্ষতিপূরণ চাওয়া হয় ২০ লক্ষ টাকার।

২০০৯ সালে ভারতে রেজিস্ট্রেশন করতে গিয়ে আমেরিকান সংস্থা জানতে পারে, পুনের সংস্থা আগে থেকেই বার্গার কিং নামে ব্যবসা করছে। পুনের সংস্থার মালিক অনহিতা ইরানি এবং শাপুর ইরানি জানান, তাঁরা ১৯৯২ সাল থেকে এই নাম ব্যবহার করছেন। তাঁরা এও জানান, রেজিস্ট্রেশনের প্রায় ৩০ বছর পরে মার্কিন সংস্থা ওই নাম ব্যবহার করেনি। দুই পক্ষের আবেদন শোনার পর পুনের সংস্থার পক্ষেই রায় দেয় দায়রা আদালত।